Rästikupere rändab Rooma rallitama

R-hääliku metoodika ja harjutused

R-häälik on eesti keeles kõige raskem häälik ja see kujuneb ka lastel üldjuhul viimaste seas. Eakohaselt võiks see olla kujunenud viiendaks eluaastaks. Kui viienda-kuuenda eluaasta jooksul on lapsel raskusi selle hääldamisel, siis võiks logopeedi poole pöörduda küll ja teha selle hääliku kujundamiseks spetsiifilisi suu- ja keeleharjutusi.

R-hääliku õige hääldus võiks välja paista nii: keel moodustab kausikujulise nõo, keeletipp on ülemiste hammaste taga, igemete peal. Keeleküljed on tihedalt vastu ülemisi purihambaid, õhuvool paneb keeletipu värisema, värin on nähtav ja tajutav. R-i kõnelemisel oleneb huulte ja hammaste asend naabervokaalidest.

R-i hääldamisel võib esineda palju erinevaid vigu: R on asendatud mõne teise häälikuga (Näit: L-i, T-i või N-iga), R-häälik kurgus (uvulaarne R), R-i vibratsioon on kujunenud mõnda valesse kohta (N: põses, huules, õhk väljub keelekülgedelt) või R jäetakse üldse sõnadest ära.

R-i õpetamist tuleks alustada huulte ja keele harjutustest, et muuta keel liikuvamaks. Paralleelselt tuleks ka kontrollida, kas laps üldse eristab R-häälikut kuulmise teel teistest häälikutest. Vajadusel treenida ka foneemikuulmist, st teha R-i kuulamise harjutamist. Esmatähtis on saavutada keeletipu vibreerimine. Niipea, kui ükskõik millise võttega on saavutatud väiksemgi vibratsioon, viiakse R silpidesse ja kõnesse. R-i kõnesse viimist võiks alustada “naerustest” vokaalidest (I, E, A, Ä, Õ) ja seejärel ka “mossis” vokaalidega (U, O, Ö, Ü). Harjutamine jätkub sõnadega, kus R on algul->lõpus->täishäälikute vahel->konsonantühendis. Kinnistavalt harjutatakse R-i juba sõnaühendite ja ütluste kaupa (R erinevates positsioonides).

Rästikupere raamat räägib lõbusa loo rästikute reisiseiklusest. Kõik sõnad algavad loos R-häälikuga. See sobib lapsele R-i kinnistamise harjutamiseks, kui R-häälik juba on õiges asendis ja vibreerib. Samuti saab materjali kasutada ka R-i kuulamise treenimiseks. Näiteks: *Mitut R-i kuuled leheküljel, loos kokku?* Teksti põhjal saab lapsele tutvustada ka uusi R-iga sõnu, teha sõnavaralist tööd.

Lisan ka mõtteid suu-ja keeleharjutustest R-i tekitamiseks üldse. Logopeed ja siis ka lapsevanem peaks neid lapsele ette näitama ja laps proovib järgi. Igat harjutust võiks teha vähemalt viis korda järjest.

* Rästikumammal Rital on suur suu. Ava suur suu ja seejärel sulge plõksti huuled, nagu rästikuemme haigutaks sügavalt. Rästikupapa Roman teeb suuga väikeseid õhumulle nagu saadaks rästikumammale õhumusisid-huuled on torus ees ja teeksid nagu väikeseid mulle huuli kokku plaksutades.
* Rästikupreilid Roosi ja Riina mängivad oma pika ussikeelega, nad oskavad seda liigutada igasse suunda: vii keel ülemisele huulele, siis alumisele huulele, vii keel vasakusse suunurka ja siis paremasse suunurka. Justkui mängiksid keelega ringiratast ussikeelemängu.
* Rendiauto vajab enne reisi puhastust. Rästikud lasevad veel ämbrisse tilkuda, et auto saaks veega puhtaks kasta. Tee sina keelega nagu kausikuju suhu. Tõsta keel ülemise huule peale, liigu keelega sujuvalt ülemiste hammaste taha, nii et moodustub kausi kuju suhu. Hoia nii! Mängult vesi tilgub sinu keelekaussi, loenda mõttes kümneni (või vanem loendab), siis on ämber täis.
* Rästikupiigal tekib janu ja ta proovib samuti sealt ämbrist vett kätte saada. Liigu keelega sujuvalt üle ülemise huule kurku välja, nagu limpsiks vett. Pese suu ja hambad ka keelega puhtaks, liikudes keelega sujuvalt üle huulte (huuleringid) ja ka üle hammaste (ka hammaste seestpoolt).
* Kutsu rotveiler jookseb õue peal palavuse käes: lõdvesta keelt nii nagu seda koer teeb-keel liigub vabalt suhu ja välja kiirelt, nagu õõtsutav koer.
* Rohutirtsud tee peal laksutavad-naksutavad. Sina saad sama osavalt teha oma keelekesega: suu on naerul-keel ülemiste hammaste taga teeb plakse kiiremas tempos.
* Rotid nosivad enne reisi veel kõhutäie. Tee sina seda rottide söömist kaasa oma suu ja keelega: huuled on torus ees, keel teeb samal ajal ülemiste hammaste taga plakse. Kõlab nagu natuke selline notsude söömise hääl. Rotid ka plaksutavd nõnda oma keele ja hammastega.
* Auto on saanud puhtaks ja rästikuissi vajutab suunatule tööle. Sina saad keelega teha vahelduvalt plakse, et kõlab nagu suunatule plõksimise hääl (meenutab hobuse kabjaplaginat). Suu liigub vahelduvalt naerule ja mossi, keel teeb samal ajal plakse suulaes.
* Ralliauto mootor läheb käima. Aita kaasa sellele. Hüüa: TIT-TIT-TIT;

TET-TET-TET; TAT-TAT-TAT; TÕT-TÕT-TÕT jne. Rõhuta T-i ja häälda seda mootori käivitamiseks kiirelt, justkui suust välja “sülitades”.

* Remontimisel kasutab rästikupapa põrisevat puuri, mis sumiseb kui mesimumm. Proovi sina ka sumina häält keelega tekitada. Suu naerule->siruta pikk keel välja->moodusta keelega kausikuju (keeleots ülemisele huulele)-> vii keelekauss suhu ülemiste hammaste taha->puhu üle suus oleva keelekausi, et kostuks nagu suminat (žžž-žžž).

NB! See on keerukas, kuid samas tähtis harjutus R-i saavutamiseks.

Kuna loos on laste jaoks mitmeid uusi sõnu, siis peaks lastele ka need lahti seletama ning ilmekas pilt juures aitab ka palju arusaamisele kaasa.

Sõnaseletusi:

\*Rooma-Itaalia pealinn

\*raba-märg ala, kus maa on niiske ja sinna peaks kummikutega minema

\*resideerima-olema, asuma

\*romantiline-ilus, luuleline

\*rabama-üllatama, ootamatu sõnumi kuuldavale tooma

\*rendiauto-laenatud auto, mille peab pärast tagasi andma

\*rändama-maailmas ringi reisima

\*Rakvere-linn Eestis

\*Reval-vanaaegne nimetus pealinn Tallinna kohta

\*remmelgas-pajupuu

\*rotveiler-koer

\*ooper-etendus, mida esitletakse ainult lauldes

\*Rigoletto-Itaalia ooperi pealkiri

\*raiskama-kulutama, näiteks üleliia raha ära andma

\*ropendama-pahasid sõnu lausuma

\*rehmama-tüdinult käega lööma (siin reisikepiga lööma, vehkima)

\*riidlema-pahandama

\*roost rehielamu-pillirookõrtest tehtud majake

\*rohepööre-looduslikke vahendeid kasutama, sealjuures mitte loodust hävitama

\* ringmajandus-olemasolevaid materjale jagatakse ja kasutatakse uuesti (taaskasutus). Nii ei kulutata üleliia vahendeid, mis oleks loodusele kahjulikud.

\*ressursitõhusalt-kokkuhoidlikult, säästlikult, arvestades loodusega, ei tehta loodusele üleliia halba

\* residents-uhke elamu, nagu loss

\*rampväsinud-väga-väga väsinud

\*roidunult-jõudu enam ei ole, samuti väsinult